Istorya 7: Usa nga Maisog nga Tawo
SAMTANG nagtitikadamu an mga tawo ha tuna, kadam-an ha ira an nagbubuhat hin maraot pariho kan Kain. Kondi may-ada usa nga naiiba. Hiya hi Enok. Maisog hiya nga tawo. An mga tawo ha iya palibot maraot gud an ginbubuhat, kondi padayon pa gihapon hiya nga nag-aalagad ha Dios.
Maaram ka ba kon kay ano nga magraot an mga tawo hadto? Aw, hunahunaa, Hin-o an nag-aghat kanda Adan ngan Eva nga diri sundon an Dios, ngan kumaon han bunga nga igindidiri Niya? Oo, an maraot nga anghel. Gintatawag hiya ha Biblia nga Satanas. Ngan karuyag niya nga magin maraot an ngatanan.
Usa ka adlaw, ginsugo ni Jehova nga Dios hi Enok nga igsumat ha mga tawo an mensahe nga diri nira karuyag hibatian. Ini an mensahe: ‘Maabot an panahon nga bubungkagon han Dios an ngatanan nga magraot.’ Posible nga nasina gud an mga tawo han hinbatian nira ini. Bangin nangalimbasog pa ngani hira ha pag-iparatay kan Enok. Salit kinahanglan magin maisog gud hi Enok basi sumatan an mga tawo han pagbubuhaton han Dios.
Waray tuguti han Dios nga mabuhi hin maiha hi Enok upod han magraot nga tawo. Nabuhi hi Enok hin 365 ka tuig la. Kay ano nga nakasiring kita nga “365 ka tuig la”? Tungod kay an mga tawo hadto mas magkusog ngan mas higlawig an kinabuhi kay ha mga tawo yana. Oo, an anak ni Enok nga hi Matusalem nabuhi hin 969 ka tuig!
Han namatay hi Enok, an mga tawo mas nagtikaraot pa gud. An Biblia nasiring nga ‘an ngatanan nga ira ginhuhunahuna pirme la maraot,’ ngan an ‘tuna napuno hin karaotan.’
Maaram ka ba han usa han mga hinungdan kon kay ano nga puno hin karaotan an tuna hito nga panahon? Tungod ito kay hi Satanas may-ada bag-o nga paagi ha pag-aghat ha mga tawo basi magbuhat hira hin karaotan. Mahibabaroan naton an mahitungod hini ha masunod nga istorya.
Genesis 5:21-24, 27; 6:5; Hebreo 11:5; Judas 14, 15.
Mga pakiana
- Ha ano nga paagi naiiba hi Enok?
- Kay ano nga an mga tawo ha panahon ni Enok nagbuhat hin maraot?
- Ano an magraot nga ginbuhat han mga tawo? (Kitaa an retrato.)
- Kay ano nga kinahanglan magin maisog hi Enok?
- Naabot hin pira ka tuig an edad han mga tawo hadto, kondi pira la an edad ni Enok han namatay hiya?
- Ano an nahitabo han namatay hi Enok?
Dugang nga mga pakiana
- Basaha an Genesis 5:21-24, 27.
Kay ano nga masisiring nga maopay an relasyon ni Enok kan Jehova? (Gen. 5:24)
Sumala ha Biblia, hin-o nga tawo an pinakahilawig an kinabuhi, ngan pira an iya edad han namatay hiya? (Gen. 5:27)
- Basaha an Genesis 6:5.
Mationan-o karaot an kahimtang ha tuna katapos mamatay hi Enok, ngan mationan-o karaot ito kon itanding ha aton panahon? (2 Tim. 3:13)
- Basaha an Hebreo 11:5.
Ano an kalidad ni Enok nga ‘naruyagan gud han Dios,’ ngan ano an resulta? (Gen. 5:22)
- Basaha an Judas 14, 15.
Paonan-o masusubad han mga Kristiano yana an kaisog ni Enok kon nagpapahamangno ha mga tawo mahitungod han tiarabot nga girra han Armagedon? (2 Tim. 4:2; Heb. 13:6)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn